U-I-105/14
Natisni
Opravilna št.:
U-I-105/14
Datum odločitve:
17. 6. 2014
ECLI:
ECLI:SI:USRS:2014:U.I.105.14
Akt:
Zakon o pokojninskem in invalidskem zavarovanju (Uradni list RS, št. 96/12 in 39/13) (ZPIZ-2), 15., 22. in 116. čl.
Izrek:
Pobuda za začetek postopka za oceno ustavnosti 15., 22. in 116. člena Zakona o pokojninskem in invalidskem zavarovanju (Uradni list RS, št. 96/12 in 39/13) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Jože Praper, Vuzenica
Datum vloge:
12. 5. 2014
Vrsta odločitve:
sklep
Vrsta rešitve:
zavrženje
Dokument:
US30434
Dokument v PDF obliki:
U-I-105-14.pdf
138 KB
Prenesite datoteko
U-I-105/14-5
17. 6. 2014
SKLEP
Ustavno sodišče je v postopku za preizkus pobude Jožeta Praperja, Vuzenica, na seji 17. junija 2014
sklenilo:
Pobuda za začetek postopka za oceno ustavnosti 15., 22. in 116. člena Zakona o pokojninskem in invalidskem zavarovanju (Uradni list RS, št. 96/12 in 39/13) se zavrže.
OBRAZLOŽITEV
1. Pobudnik izpodbija 15. člen Zakona o pokojninskem in invalidskem zavarovanju (v nadaljevanju ZPIZ-2), ki ureja obvezno zavarovanje samozaposlenih oseb, ter 22. člen ZPIZ-2, ki ureja trajanje obveznega zavarovanja. Zatrjuje, da sta določbi v neskladju z 2., 74. in 155. členom Ustave ter pravom Evropske unije. Izpodbija tudi 116. člen ZPIZ-2, ki ureja ponovni vstop v zavarovanje oziroma njegove posledice. Meni, da je v neskladju z 2. členom Ustave. Navaja, da je Zavod za pokojninsko in invalidsko zavarovanje Slovenije (v nadaljevanju Zavod) odločil, da ima lastnost zavarovanca na podlagi samostojnega opravljanja dejavnosti kot proizvajalec električne energije, zaradi česar je dolžan plačati prispevke za obvezno pokojninsko in invalidsko zavarovanje, pokojnina pa se mu preneha izplačevati oziroma mora za ugotovljeno obdobje zavarovanja vrniti že izplačane pokojnine. Navaja še, da bo zoper odločitev Zavoda sprožil socialni spor, ker pa meni, da je izpodbijana ureditev očitno protiustavna, vlaga pobudo še pred izčrpanjem pravnih sredstev.
2. Pobudo za začetek postopka za oceno ustavnosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo in 109/12 – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt, izdan za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Izpodbijani 15., 22. in 116. člen ZPIZ-2, ki urejajo uskladitev lastnosti zavarovanca, ne učinkujejo neposredno. V takih primerih se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je podrobneje obrazloženo v sklepu Ustavnega sodišča št. U-I-275/07 z dne 22. 11. 2007 (Uradni list RS, št. 110/07, in OdlUS XVI, 82). Iz razlogov, navedenih v citiranem sklepu, pobudnik ne izkazuje pravnega interesa za začetek postopka za oceno ustavnosti izpodbijanih določb. Zato je Ustavno sodišče njegovo pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10 in 56/11) v sestavi: predsednik mag. Miroslav Mozetič ter sodnice in sodniki dr. Mitja Deisinger, dr. Dunja Jadek Pensa, mag. Marta Klampfer, dr. Etelka Korpič – Horvat, dr. Ernest Petrič, Jasna Pogačar, dr. Jadranka Sovdat in Jan Zobec. Sklep je sprejelo soglasno.
mag. Miroslav Mozetič
Predsednik